**MKURUGENZI NA WAHESHIMIWA MADIWANI WAMEZUNGUMZA NA WAFAWIDHI- BUKOBA**

**Na. Milka Kaswamila-Bukoba DC**

Leo tarehe 08.02.2023, waganga wafawidhi wa hospitali, vituo vya afya na zahanati za Halmashauri ya Wilaya Bukoba wamepata fursa ya kualikwa kwenye kikao cha baraza la waheshimiwa madiwani ili waweze kufahamiana na kupokea ushauri mbalimbali kutoka kwa waheshimiwa madiwani ili kuboresha zaidi utendaji kazi wao katika jamii wanazozihudumia.

Naye Mkurugenzi Mtendaji wa Halmashauri hiyo, Bi. Fatina Hussein Laay, ametumia kikao hicho kuwaasa wataalamu hao wa afya kusimamia nidhamu za watumishi walio chini yao na kuhakikisha wao wenyewe wanaendelea kuwahi kazini na kuendelea kuwepo katika vituo vyao vya kazi kwa muda wote unaohitajika ikiwa ni pamoja na kuhakikisha makazi yao yanakuwa karibu na vituo hivyo, na endapo ni siku za mapumziko waendelee kupokezana ili vituo visifungwe, na wananchi waendelee kupata huduma hata katika siku za mapumziko kwa sababu ugonjwa hauna hodi.

“Hatutavumilia ulevi wala mtoa huduma ya afya yeyote atakaejaribu kucheza na maisha ya watu, hivyo basi tushirikiane vyema ili tujenge taifa letu na kuweka salama familia zetu na jamii tunazozihudumia. Pia ninawaagiza kwamba muwe mnawaalika waheshimiwa madiwani kwenye vikao vyenu na endeleeni kuzingatia suala la uwazi katika masuala ya fedha na dawa mnazozipokea vituoni mwenu, kwa kubandika kwenye mbao za matangazo mapokezi hayo ya fedha na dawa” alisisitiza Fatina.

Kwa upande mwingine, Mganga Mfawidhi wa Hospitali ya Wilaya ya Bukoba, Daktari Jovin, kwa niaba ya waganga wafawidhi wote, ameshukuru kwa mwaliko huu na kuahidi kwamba wao kama wataalamu wa afya watanyia kazi yale yote waliyoshauriwa ili kuendelea kuimarisha utoaji wao wa huduma za afya ya msingi kwa jamii na akatoa wito kwa wataalamu wenzake kuongeza waheshimiwa madiwani kwenye orodha ya wawakilishi wa jamii ambao huwa wanakuwepo wakati wa mapokezi ya dawa.

“Ninawaomba wataalamu wenzangu wakati wa mapokezi ya dawa tuwaalike na waheshimiwa madiwani. Hii itasaidia kuongeza uwazi baina ya Serikali na jamii zetu maana wao kwa kushirikiana na wawakilishi wengine wa jamii, watakuwa mabalozi wazuri kwa jamii” alisisitiza Daktari Jovin.

Halmashauri ya Wilaya Bukoba ina hospitali mbili, vituo vya afya saba (7) na zahanati (34), huku wa idadi ya waganga wafawidhi ikiwa ni arobaini na tatu (43).

**MWISHO**